Gandia modifica el PGOU per facilitar l'arribada d'hotels i incentivar inversions en els ja existents
18 abril 2024

## Gandia modifica el PGOU per facilitar l'arribada d'hotels i incentivar inversions en els ja existents18 abril 2024Última actualització: 18 abril 2024

![](../gestion/img/0ee6e9f3917a8a77de2eec1001bc5e1affb8e3dbbd3e4494f39a7782e8b95a74.jpg)  
  

El **regidor delegat d'Urbanisme, Vicent Mascarell**, acompanyat per l'**edil responsable de Turisme, Balbina Sendra**, i **Pablo del Castillo, en representació de l'Associació Empresarial Hotelera de Gandia i la Safor (AEHGS)**, han comparegut aquest matí en roda de premsa per informar que ja es pot a aplicar el conegut com **"incentiu hoteler"** una vegada aprovada la modificació del PGOU.  
  
Tal com ha explicat Mascarell, l'objectiu de la mesura és **afavorir la instal·lació d'hotels, ampliar-los o modernitzar-los**. _"A finals dels anys noranta ja avançàrem en aquest aspecte i ara, l'aplicació de la nova modificació permetrà que aquests incentius es traslladen a la ciutat o espais com Sanxo Llop, Marxuquera o el sector d'equipaments de la platja"_.

  
L'edil ha volgut agrair als tècnics i l'Associació Hotelera el treball fet per posar en marxa aquesta mesura que, bàsicament, **permet un increment del 30% sobre la superfície construïda**, amb la qual cosa s'augmenten les possibilitats d'implantació de noves instal·lacions hoteleres o incrementar la rendibilitat de les ja existents en poder acollir-se a una ampliació de les instal·lacions. A canvi, **les empreses compensen l'excés de volumetria amb la implantació de zones verdes**.

  
_"Som l'única ciutat de la província de València que aplica una mesura com aquesta que, gràcies a una modificació urbanística, permet ampliar els espais verds i millorar les condicions d'un gran motor econòmic com és el turisme"_.  
  
Per part seua, Sendra ha valorat la importància de la quantitat de places hoteleres disponibles i que els hotels puguen oferir més i millors serveis. _"Tot això ho aconseguim amb l'aplicació d'aquesta nova mesura que, a més, ens permet guanyar en sostenibilitat augmentant el patrimoni verd de tots"_, i ha agraït al sector _"el treball incansable que han fet perquè hui estiguem ací presentant una mesura que representa perfectament la col·laboració publicoprivada"_. Un altre aspecte que ha plantejat la regidora és que la implantació de nous hotels permet l'arribada de noves operatives que ajuden a desestacionalitzar la platja i generar economia.  
  
Finalment, Del Castillo ha volgut agrair a Mascarell la seua feina. _"Diana Morant va posar la llavor del que hui anunciem i, en aquest sentit, el regidor ha estat clau i eficaç per aconseguir-ho"_.

  
El representant de l'associació hotelera ha qualificat la mesura com a necessària, ja que _"possibilita l'arribada d'inversions d'una manera extraordinària i aclareix els termes de la volumetria que, en un negoci com el nostre, suposa la diferència entre que siga viable o no instal·lar-ne un hotel"_. _"L'alcalde ja ho ha dit, necessitem facilitar les inversions i aquesta modificació ho possibilita alhora que fem la ciutat més habitable amb noves zones verdes"_, ha finalitzat..

[Twittear](https://twitter.com/share)